Просеник (област Бургас)
Про̀сеник е село в Югоизточна България, община Руен, област Бургас.

География
Село Просеник се намира на около 14 km на изток от общинския център село Руен и около 32 km на север от областния център град Бургас. Разположено е в южното подножие на Еминската планина, Източна Стара планина, в долината на Хаджийска река. През селото минава третокласният републикански път III-2085, който на запад води през селата Преображенци и Руен към връзка с третокласния републикански път III-208 (Айтос – Провадия), а на изток – през село Горица към връзка северно от село Гюльовца с третокласния републикански път III-906. Общински път от Просеник на югоизток води през селата Страцин, Бата и Медово към връзка с път III-906 и град Каблешково.

Минималните надморски височини в ниските южни части на селото са около 80 – 85 m, максималните във високите северни части – около 120 – 130 m, а в центъра при сградите на кметството и читалището надморската височина е около 93 m.

Климатът е континентално-средиземноморски с морско климатично влияние. В землището преобладават наносни и лесивирани почви.

Населението на село Просеник, наброявало 1295 души към 1934 г. и 1553 – към 1985, наброява 1339 души (по текущата демографска статистика за населението) към 2018 г.

При преброяването на населението към 1 февруари 2011 г., от обща численост 1459 лица, за 524 лица е посочена принадлежност към „българска“ етническа група, за 868 – към „турска“, за 57 – към ромска, за 3 – към други, за 6 – не се самоопределят и за едно не е даден отговор.

История 
Селото е споменато в османотурски регистри от 1676 г. и 1731 г. под името Бурунджук.

След края на Руско-турската война 1877 – 1878 г., по Берлинския договор селото остава на територията на Източна Румелия. От 1885 г. – след Съединението, то се намира в България с името Бурунджук. Преименувано е на Про̀сеник през 1934 г.

През 1929 г. е основано читалище „Цар Симеон“, преименувано на „Ральо Тодоров Кехайов“, в нова сграда от 1965 г.

В Държавния архив – Бургас се съхраняват документи на/за Трудово кооперативно земеделско стопанство (ТКЗС) „Илия Петров“, село Просеник от периода 1948 – 1958 г. и на/за Обединено ТКЗС „Илия Петров“ – с. Просеник от периода 1962 – 1996 г. След редица промени на организацията и наименованието през годините, стопанството е ликвидирано като Земеделска производителна кооперация – с. Просеник, Бургаско през 1995 г.

Население

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

Обществени институции 
Село Просеник към 2020 г. е център на кметство Просеник.

В село Просеник към 2020 г. има:
 действащо читалище „Ралю Тодоров Кехайов – 1929 г.“;
 действащо обединено училище „Св. Св. Кирил и Методий“;
 действаща само на големи религиозни празници православна църква „Свето Възнесение Господне“;
 постоянно действаща джамия;
 пощенска станция.

Културни и природни забележителности 
На стената на сградата на кметството е монтирана паметна плоча с размери 50/70 cm, изработена от бял мрамор, посветена на загиналите във войните през 1912 – 1913 г. и 1915 – 1918 г. с надпис „ЗАГИНАЛИ за РОДИНАТА от с. ПРОСЕНИК ок. АЙТОСКА“ и списък на загиналите.

В центъра на селото има паметник на загинали партизани от Просеник през 1944 г. и загинали участници в така наричаната Отечествена война на България 1944 – 1945 г.

Редовни събития 
Коледари и кукери.

Източници и бележки

Външни препратки 
 Постоянната безработица в руенските села надвишава 20%, репортаж от Просеник, BTV. 26.10.2010

Села в област Бургас
Населени места в община Руен